Vermeende iStore-rower vasgetrek | Maroela Media
Vermeende iStore-rower vasgetrek
'n Man wat vermoedelik deel was van 'n groep wat Woensdag die iStore-winkel in die Canal Walk-winkelsentrum beroof het, is in hegtenis geneem en die polisie in Kaapstad is kort op die hakke van die ander verdagtes.
Volgens lt.kol. André Traut, 'n polisiewoordvoerder, is die 33-jarige verdagte Donderdag by 'n huis in Strand aangekeer.
"Die man is glo een van die ses gewapende rowers wat 'n aantal selfone en elektroniese toestelle beroof het," het Traut gesê. "Ons is op die spoor van die ander verdagtes en meer inhegtenisnemings kan verwag word."
Maroela Media het vroeër berig 'n veiligheidswag is tydens die gewapende rooftog by die winkelsentrum geskiet.
Verskeie ander selfoonwinkels, hoofsaaklik in Gauteng, is die afgelope paar maande beroof. Lees meer hier.